Έμι Σινοχάρα

Η Εμίκο Γουατανάμπε(ιαπων. 渡邊 恵美子, 8 Αυγούστου 1963 - 8 Σεπτεμβρίου 2024), γνωστή στον καλλιτεχνικό χώρο ως Έμι Σινοχάρα (ιαπ. 篠原 恵美 ), ήταν Ιαπωνίδα ηθοποιός φωνής. Ηταν γνωστή για τη φωνή της Sailor Jupiter (Μακότο Κίνο) στην πρώτη προσαρμογή σε κινούμενα σχέδια του Sailor Moon, καθώς και της Κουσίνα Ουζουμάκι στην τηλεοπτική σειρά Ναρούτο.

Βιογραφία
Η ηθοποιός γεννήθηκε με το όνομα Εμίκο Σινοχάρα στον Νομό Φουκουσίμα, αλλά μεγάλωσε στην πόλη Ουέντα του Ναγκάνο. Εντάχθηκε στις ομάδες θεάτρου και χορωδίας στα τελευταία χρόνια του δημοτικού σχολείου. Από το γυμνάσιο ήθελε να γίνει ηθοποιός και, σκεπτόμενη ότι «το τραγούδι μπορεί να είναι ένας δρόμος προς τη μελέτη της ηθοποιίας», εγγράφηκε μετά το σχολείο στο Τμήμα Μουσικής Εκπαιδεύσεως του ιδιωτικού Κολεγίου Μουσικής Κουνιτάτσι. Στη διάρκεια των σπουδών της εκεί ερμήνευσε κάποιους ρόλους μιούζικαλ σε ερασιτεχνική θεατρική λέσχη.

Θέλοντας να γίνει ηθοποιός, η Εμίκο εντάχθηκε σε μια ομάδα μελέτης ονόματι «Τέχνες της φωνής» και συμμετέσχε σε μια ακρόαση μετά από πρόσκληση του δασκάλου της εκεί, διευθυντή ήχου Γιασουνόρι Χόντα. Πέτυχε έτσι να πάρει τον ρόλο της B-ko Daitokuji στην ταινία του 1986 Σχέδιο A-ko.

Το 1992 η Σινοχάρα άρχισε να ερμηνεύει τον ρόλο της Sailor Jupiter, έναν εκ των βασικών χαρακτήρων στην πρώτη μεταφορά σε κινούμενο σχέδιο του Sailor Moon. Εκτός από αυτόν τον ρόλο, ερμήνευσε τη φωνή και άλλων, δευτερευόντων προσώπων της ίδιας σειράς.

Σε άλλες σειρές, ερμήνευσε μεταξύ άλλων τη φωνή της Πρεσέα στο Magic Knight Rayearth, της Κάχο Μιζούκι στο Cardcaptor Sakura («Οι περιπέτειες της Νίκι»), της Σαρλότ Έλμπορν στο Vampire Hunter D: Bloodlust (2000), της Οφηλίας στο Claymore και της Κουσίνα Ουζουμάκι στο Naruto: Shippuden Συνολικώς η Σινοχάρα συμμετέσχε σε 58 τηλεοπτικές σειρές κινούμενων σχεδίων (και μία τοκουσάτσου), σε 15 κινηματογραφικές ταινίες κινούμενων σχεδίων (μεταξύ των οποίων το ψυχολογικό θρίλερ Perfect Blue το 1997) και σε 23 Original video animation. Στον χώρο των βιντεοπαιχνιδιών, ερμήνευσε τον ρόλο της Αγκάρτε Λίντμπλαμ στο Tales of Rebirth (2004), ενώ είχε άλλες 15 συμμετοχές σε βιντεοπαιχνίδια. Γενικώς συχνά στη σταδιοδρομία της στα κινούμενα σχέδια έδινε τη φωνή σε μια «μεγαλύτερη αδελφή» ή μητέρα.

Ως τραγουδίστρια, η Σινοχάρα κυκλοφόρησε συνολικώς τέσσερα άλμπουμ, τα πρώτα τρία με την εταιρεία Bandai- Apollon (1994-1996) και το τέταρτο το 1997 με τη Nippon Columbia.

 Προσωπική ζωή και θάνατος 
Η Έμι Σινοχάρα ήταν παντρεμένη με τον επίσης ηθοποιό (κυρίως ταινιών τοκουσάτσου) Χιρόσι Γουατάρι (γενν. 1963), με τον οποίο είχαν ένα τέκνο. Είχε επίσης έναν μεγαλύτερό της αδελφό. Είχε γεννηθεί την ίδια ημέρα (ημερομηνία και έτος) με τη συμπρωταγωνίστριά της στη σειρά Sailor Moon Ρίκα Φουκάμι και στα 33α γενέθλιά τους το 1996 τραγούδησαν μαζί σε μια «συναυλία γενεθλίων» ως το ντουέτο «Funky Twins».

Η Σινοχάρα απεβίωσε σε ηλικία 61 ετών, ενώ λάμβανε θεραπεία για μια ασθένεια, λεπτομέρειες για την οποία δεν ανακοινώθηκαν.声優・篠原恵美さん、病気療養中に死去 61歳 『セーラームーン』木野まこと/セーラージュピターなど  (στην ιαπωνική)  Αναφέρθηκε ότι τους μήνες πριν τον θάνατό της χρησιμοποιούσε αναπνευστήρα και αναπηρικό αμαξίδιο, καθώς και ότι είχε κατάγματα.«声優・篠原恵美さん死去 呼吸器つけて車イス…それでも周囲に「自分の心配をしなさい」», Tokyo Sports (στην ιαπωνική), 11 Σεπτεμβρίου 2024. Αρχειοθετήθηκε από το πρωτότυπο στις 12 Σεπτεμβρίου 2024. Ανακτήθηκε στις 12 Σεπτεμβρίου 2024.

Παραπομπές

 Εξωτερικοί σύνδεσμοι 
 Η Έμι Σινοχάρα στην «εγκυκλοπαίδεια» του Anime News Network
 Η Έμι Σινοχάρα στην Internet Movie Database

Κατηγορία:Ιαπωνέζες ηθοποιοί
Κατηγορία:Ηθοποιοί φωνής
Κατηγορία:Ηθοποιοί βιντεοπαιχνιδιών